Kingunganeng taam Jesus‑enkut maligsaaghtekullghiit aglaqat Judea‑mun.
Maligsaaghteminun maligulluni tamaantutkelluku paaptaayekii yuget.
John‑llu paaptaayeghingulghii Aenon‑mi,
Salim‑emeng qantaghanlengughmi,
qayughllak meghllagulghii tamaana.
Yuget tagilaghaatngulghiit ellnganun paaptaayesqelluteng.
(John salin anusimingllaghvigmun kanaghtellghilnguq.)
Ilangita John‑em maligsaaghtengita aaghtiiraaqaat ataasiq Jew ukmangighsalleghmeng Moses‑em Liilightuusaanilngughmeng.
Enkaam aglaghluteng John‑mun ungipaatkaat,
“Apeghtughista,
neqamikenghisiguu yuuk elpenitkaq inglungani Jordan‑em,
akuzitkegkan?
Whaa maaten paaptaayeghiiquq,
enkaam qamaglluteng yuget aglaghtuutnguut ellnganun.”
John‑em kiimsiqii,
“Kina alngunak allgeghunnaanghituq sameng wetkuqun Kiyaghneghem tuunegkumigu.
Elpesi liisimakistekamsi whaten piiqngama,
‘Whanga Christ‑angunghitunga iwernga kayagtekaagunga sivungani.’
Ugiighnaqelghii ugikaghqaan ellngan pikaa.
Nulightughnaqelghiim ilakumtaagha,
kayutanga utaqiigaquq nagasugnimaghmi menganeng.
Ilakumtaaghan nagaquneghminigu menga quyaghllagaquq.
Tawateghpigaq whangallu quyalqa iighwightuq.
Ellnga megnunaghataghaghnaqnguuq,
whanga ukavaghnaqnguunga.”
Ellnga taana pamakaghtaq aangeghllagtuq tamaghhaghllaganeng.
Ellnga taana nunameng pi,
nunam pikaa enkaam akuzikayuguuq nunam pinganeng.
Ellnga taana qilagmeng pi,
quliiguq tamaghaghllaganeng.
Aapghaqaa esghaqanillu nagaquqanillu iwernga kitum alngunak ugpeqigatii akuzitangi.
Kitum alngunak ugpeqegkumiki akuzitangi,
tawaten pilleghmikun ipapighqaqaa Kiyaghneq ipangutanga.
Taam Kiyaghneghem kayagtekaan atuqaqii Kiyaghneghem akuzitangi,
qayughllak Kiyaghneghem Taghneghagni tuunꞌngukek ellnganun iingunalkighllukek.
Atam piniqepigtaa Ighneq,
enkaam aghtughyaghqaanghillelitkaqaa samun tamaghhaanun.
Kina alngunak ugpelghii Ighneghqun,
kenlengilngughmeng unguvallelguuq.
Kitum alngunak qaatkenghilkumigu Ighneq unguvallengeqeghhnaanghituq,
taawanginaq Kiyaghneghem aghyuullghanisaghqaaguq quunpeng.